text: Mr. Popp gjørdist Mr. Poppkorn
text: #000004
text: Kári Jacobsen hevur verið ímyndin av føroyskum poppi síðan 80’árini og hevur verið við í flestu væleydnaðu popptónleika verkætlanunum t.d. Nalja, Malan Eyðusdóttir og Brandur Enni. Tí er tað kanska heldur ikki so skelkandi, at nýggjasta verkætlanin Poppkorn gjørdist so væl eydna. Vit hava hitt Kára í upptøkuhølunum ytst á Amager.
text: #000005
text: Kári er sera fryntligur og bjóðar kaffi úr síni Senseo kaffimaskinu. Hølini eru hugnalig. Listin á veggjunum er nýmótans, og innbúgvið er ikki nógv í stóru luftigu hølunum. Her er kekka á tann kula mátan. Kári og samstarvfelagin hjá honum, Jakob, hava yvirtikið hølini frá Media Music við Eyðfinni Jensen og Leivi Thomsen. Hetta er karmurin um arbeiðsdagin hjá Kára. Hann livur av at gera og skriva tónleik. Tá vit koma inn, situr hann júst og arbeiðir við eini jinglu til MTV. Enn er hann ikki greiður yvir, um hann fær uppgávuna, men jinglan ljóðar kul, so hvør veit.
text: #000006
text: Júst sjónvarpsjinglur er nakað, ið Kári arbeiðir nógv við. Marknaðurin er bæði danskur og altjóða. Hann sigur, at hann fæst við júst tað, sum hann tendrar uppá, tað at skapa nakað. Áhugin liggur í at skriva tónleik og produsera og tað sleppur hann her. Hann stoypir kúlur til onnur. Hann heldur ikki, at hansara persónligheit er tað slagið, sum vil sleppa á ein pall at spæla. Hann hevur tað sera gott við at sita aftan fyri og lata onnur takað sær pallarbeiðinum. Tá tú upptraðkar, handlar tað um at vera í fokus. Hetta heldur hann ikki vera so áhugavert. Tað er behaligt at hava eina frástøðu. Fólk vísa áhuga í tí tú gert, heldur enn hvør tú ert.
text: #000007
text: Í 2005 brúkti Kári umleið tríggjar mánaðar til at skriva og innspæla tónleikin til Poppkorn. Ein fløga, ið nú hevur selt næstan trýtúsund eintøk og sum enn selur væl, sum eitt eykað herðaklapp varð bólkurin valdur til besta nýggja bólk. á Planet Awards. Hóast tær fimm, ið standa á pallinum eru andlitið út eftir, so er Kári maðurin aftan fyri tær. Sum sangskrivari, framleiðari og tónleikari eigur hann stóra æru í hesi heiðurslønini. Hann sigur seg eisini vera øgiliga takksaman fyri hendan heiðurin. “Eg haldi, at tað er stuttligt, at hatta slagið av tónleiki fær viðurkenning. Eg eri eisini glaður gentunnar vegna. Tær hava arbeitt so hart og hava verið so øgiliga motiveraðar. Tað er eisini flott at vinna á einum bólki sum Lama Sea”, sigur Kári.
text: #000008
text: Kári hevur kent Eyðfinn Jensen síðan studentaskúlan. Teir hava samstarvað tónleikaliga fleiri ferðir. Tí hevur Kári kent Lillian, síðan hon varð fødd. Tí kundi samstarvið tykst nokkso upplagt, men upprunin til Poppkorn er eitt sindur tilvildarligur. Eyðfinn hevði skrivað eitt lag til Lillian, ið tey ætlaðu at melda hana til danska Barnaprixið MGP við. Eyðfinn sendi Kára lagið til ummælis. Kári festi seg beinanvegin við røddina hjá Lillian. “Lillian dugir væl at syngja, so hevur hon eina rødd, ið passar væl til teenpopp. Hon sær gott út og hevur star quality. Hon hevur góða orku og er útatvend. Harumframt hevur hon eisini eina ótrúliga drívmegi.”, sigur Kári.
text: #000010
text: Kári sigur, at hann hevur fleiri ferðir hugsað um at stovnað ein føroyskan poppbólk. Men nú vóru karmarnir knappiliga rættir. Lillian savnaði bólkin, Eyðfinn var umboðsmaður og fekk alt tað praktiska at rigga, og Kári gjørdi tónleikin. Tey fóru beint í gongd við at hugsa um konseptið. Hvussu tekstir og tónleikur skuldu vera. T.d. ein veitslusangur, nakrar kærleiksballadur og so framvegis.
text: #000011
text: Kári greiður frá, at hann hevði allatíðina í huga, at poppur er fleirmedialur, tú noyðist at hugsa í heildarkonseptum. Tað er ikki bara at fara í hagan, við eini reyðvínsfløsku og einum kassagittara. Poppur er handverk og íblástur. “Sjálvandi er tað hart arbeiði, men ikki minst hesuferð var tað eisini stuttlig uppgáva”, sigur Kári.
text: #000012
text: Kári sigur, at tey alla tíðina hava verið samd um, at útgávan skuldi vera av høgari góðsku. Íblásturin kemur úr útheiminum, men somuleiðis úr føroyskum sangsiði. T.d. eitt lag sum Droymi mitt um dagin, ljóðið og útsetingin er altjóða, men sjálvur sangurin er rættiliga føroyskur.
text: #000013
text: Men tey lupu ikki bara út í verkætlanina. Við konsertum á ymisku festivalunum og útvarpsútgávu av gamla ólavsøkulagnum, fekk bólkurin eitt sindur av royndum seinasta summar, og Kári og Eyðfinn sóu, at áhugi var fyri bólkinum.
text: #000014
text: Síðan var stakfløgan av Sjeikinum send út, sum ein seinasta royndarballón. Kári sigur, at hetta var eitt øgiliga natúrligt væl av lagið. Tí tað egnaði seg so væl til Poppkorn. Tað eru fyrimunir við, at leggja út við einum lagið, ið longu er kent millum fólk. Sjálvt um lagið er gjørt rættiliga radikalt um, so eru fólk longu góð við tað. Stakfløgan var beinanvegin sera væl móttikin, tí kom fløgan stutt eftir.
text: #000015
text: Kári spældi allan tónleikin inn í Danmark. Systur hansara Eyð sang somuleiðis øll kórini inn í upptøkuhølunum á Amager. Sangurin hjá gentunum varð tikin upp í upptøkuhølunum hjá Eyðfinni í Havn. Alla tíðina bleiv tilfarið lagt upp umvegis alnetið. Hetta riggaði fínt, og vísir hvussu lítið landamørk og geografisk frástøða hevur at siga longur.
text: #000016
text: Kári livir av at skriva tónleik, hetta er livibreyðið. Men hann sigur, at idealisma eisini er við í tí. Hann metur Poppkorn, sett upp á spíðsin, vera eitt slag av feministiskum statement. Alt ov fá konufólk eru í almenna rúminum serliga í politikki. Hetta er ein roynd at skapa nakrar føroyskar kvinnuligar fyrimyndir hjá gentum, ið vaksa upp í Føroyum. Kári vónar, at hetta kann hjálpa við at broyta leiklutin hjá kvinnum í almenna rúminum. “Hetta gevur føroyskum tónleiki ein annan vinkul. Eg haldi at tað er týdningarmikið, at føroysk ungfólk fáa okkurt føroystkt at spegla sær í.” .
text: #000017
text: Poppkorn útgávan varð málrættað til føroyska marknaðin, men ikki skræddaraseymað. Fløgan er rættiliga altjóða. Kári heldur ikki, at serliga nógvar tillagingar skulu til, fyri at fløgan kann útgevast á onkrum øðrum marknaði. “Allir marknaðir eru ymiskir, tí skulu altíð tillagingar til. Men her er talan um smávegis broytingar”, sigur Kári..
text: #000018
text: Kári heldur, at nógv spennandi hendir á føroyska tónleikapallinum. Góðskan er hækkað nógv seinastu árini, heldur hann. Persónliga metur hann, at Poppkorn og 200 eru mest nýskapandi bólkarnir á føroyska marknaðinum í løtuni. Báðir bólkarnir eru undirhald, men á heilt hvør sín máta. Báðir bólkar bróta frá føroyska tónleikapallinum á nógvar mátar. “200 er cool, og lat nú vera við at skriva kul, tí teir eru cool á tann stórbýarkenda mátan. Teir hava humor og punkattitudu, og tað riggar hjá teimum. Tað haldi eg eisini, at tað ger hjá Poppkorn.”.
text: #000019
text: Poppur er so nógv ymiskt
text: #000020
text: Kári hevur verið við í flestu væleydnaðu føroysku popptónleika verkætlanunum, sum Nalja, Malan Eyðusdóttir, Malan Thomsen, Brandur Enni og í fjør skrivaði hann ein sang til systur sína Eyð Berghamar Jacobsen, ið megnaði at fáa triðja plássið í stóru norðurlendsku tónleikakappingini Nordic Unsigned. Kári er Mr. Popp í Føroyum. Vit spurdu hann, hvussu hann sær sín leiklut á føroyska tónleikapallinum. Hann var ikki nógv fyri at meta um hetta og helt, at tað máttu onnur meta um. Hann vónar bara, at hann kann flyta nøkur mørk og geva føroyskum tónleiki okkurt.
text: #000021
text: “Fólk tosa um meg sum popp-sangskrivara, ella poppprodúsara. Eg eri sangskrivari og prodúsari. Tað er so nógv, sum er poppur, Frændir er poppur. Popplist fløgurnar – har er alt poppur. Onkur tónleikur, hevur kanska lyndið til at lefla meira fyri áhoyrarunum, men samanumtikið er tónleikur av skiftandi góðsku innan allar genrur. Eg haldi ikki, at popptónleikur er betur ella verri enn fólkatónleikur, rokkur, jass ella nakað annað”
text: #000022
text: Vit spurdu hvat er tað, sum ger, at hann fæst so nógv við popptónleik? “Poppur tiltrekkir – Hetta er tónleikur, ið kemur út til nógv – Tað snýr seg um fólkið. Góður poppur skal vera eitt spegl av samtíðini og hevur eina viktiga funktión í samfelagnum. Tá man situr og ger innatvendan tónleik, sum eingin hoyrir, fer tað ikki út í samfelagið. Eg haldi ikki, at man skal ikki undirmeta pop. Ting, sum kunnu virka grunn, kunnu hava dýpd, og umvent kunnu ting, sum virka djúp, vera grunn.”
text: #000023
text: Kári fæðst við nógvar ymiskar verkætlanir. Poppkorn er bert ein av teimum, vit spurdu hann, um Poppkorn var ein døgnfluga, ella um hann kundi hugsað sær, at arbeitt við gentunum aftur? “Tað hevur jú gingið øgiliga væl, so tí er hugurin heilt víst til staðar at gera okkurt aftur”, svaraði Kári. Eg lati hann sleppa aftur til MTV jingluna og fari út úr upptøkuhølunum í danska kavan úti á Amager.
text: #000024
text: Ljóðføri: Tangentar, kór, gittar til legubál og trummir.
text: #000026
text: Poppkorn og PopTop til Poppkorn
text: #000027
text: Tá sandsgenturnar í Poppkorn komu til Sands við síni planet fyri besta nýggja bólk, vórðu tær heiðraðar sum hetjur. 150-200 sandingar vóru samlaðir í ungamannafelagshúsinumVirkinum, ungmannafelagið bjóðaði PopTop og Poppkorn.
text: #000028
text: “Tit eru ein stotleiki fyri Sands bygd og fyri Sandoynna”, segði borgarstjórin á Sandi millum annað, tá hann helt røðu fyri sandsgentunum í Poppkorn á hátíðarhaldi í ungamannafelagshúsinumVirkinum sunnukvøldið. Páll á Reynatúgvu mintist aftur á, at hava hitt hesar fittu men sera nervøsu genturnar aftan fyri pallin á MjúS festivalinum, beint áðrenn fyrstu framførsluna hjá bólkinum. Hann helt fyri, at tá hevði hann forsvorið, at tær skuldu fara at blíva ársins besti nýggji bólkur. Men menningin hevur verið ótrúlig.
text: #000029
text: Løtan gjørdist stak væl eydnað eini 150-200 fólk høvdu leita sær í Virkið, har varð bjóða kakir og kaffi til tey vaksnu og PopTop og poppkorn til børnini.
text: #000033
text: Poppkorn selur sum heitt breyð
text: #000034
text: Fløgan hjá Poppkorn lá á triðjovastu rók á sølulistanum hjá 3’aranum fyri 2005, hetta hóast fløgan ikki varð givin út fyrr enn í desember. Hetta er sera flott, men fløgan selur eisini væl í øðrum handlum umframt at fleiri virkir hava keypt fløgur. Samlaða tali fyri 2005 er sambært umboðsmanninum hjá bólkinum Eyðfinn Jensen 2.700 eintøk.
text: #000035
text: Til samanberingar hevur fløgan, ið lá ovast á listanum hjá 3’aranum “Alt” hjá Kim Hansen selt 2.400 eintøk. Eyðfinn sigur, at Poppkorn fløgan enn selur væl, og at tey 3000 eintøkini, ið vóru gjørd í fyrstu atløgu, skjótt eru uppi.
text: #000036
text: Poppkorn er fimm ungar gentir av Sandi. Bólkurin spældi fyrstu ferð á MjúS festivalinum í heimbygdini. Tær hava síðan spælt á konsertum og festivalum kring allar Føroyar. Aftan fyri genturnar standa gomlu poppsamstarvsfelagarnir Eyðfin Jensen og Kári Jacobsen. Poppkorn er í uppskoti til planetina fyri besta nýggja.
text: #000037